作者:元結
標題:題孟中丞茅閣
內容:小山為郡城，隨水能縈紆。亭亭最高處，今是西南隅。杉大老猶在，蒼蒼數十株。垂陰滿城上，枝葉何扶疏。乃知四海中，遺事誰謂無。及觀茅閣成，始覺形勝殊。憑軒望熊湘，雲榭連蒼梧。天下正炎熱，此然冰雪俱。客有在中坐，頌歌複何如。公欲舉遺材，如此佳木歟。公方庇蒼生，又如斯閣乎。請達謠頌聲，願公且踟躕。